Elon Musk truer med at hive Apple i retten

Elon Musk er klar til at gå i krig – igen. Denne gang truer han Apple. Efter en uge med hype om nye “krydrede” Grok-funktioner, beskylder Musk nu Apple for at manipulere App Store-hitisterne til fordel for OpenAI’s ChatGPT.

“Apple opfører sig på en måde, der gør det umuligt for andre AI-virksomheder end OpenAI at nå nummer ét i App Store. Det er et klart brud på konkurrencelovgivningen,” skriver Musk på X – uden at fremlægge beviser. “xAI vil straks tage juridiske skridt.”

Ifølge Musk burde både hans sociale medie X og chatbotten Grok være fremhævet i Apples “Must Have”-sektion. I stedet er ChatGPT solidt placeret på førstepladsen blandt gratis iPhone-apps i USA, mens Grok må nøjes med en femteplads – og Google’s Gemini ligger helt nede som nummer 57.

Apple is behaving in a manner that makes it impossible for any AI company besides OpenAI to reach #1 in the App Store, which is an unequivocal antitrust violation.

xAI will take immediate legal action.
— Elon Musk (@elonmusk) August 12, 2025

En gammel krig i nye klæder

Striden kommer oven i Musks flerårige fejde med OpenAI – et selskab han selv var med til at starte, men som han siden har sagsøgt for at forråde det oprindelige nonprofit-løfte. OpenAI har svaret igen med anklager om, at Musk selv har drevet en “kampagne af chikane, indblanding og misinformation” for at skade konkurrenten og bane vej for Grok.

Senest har OpenAI beskyldt Musk for at forsøge at opkøbe dem for 97 milliarder dollars i et falsk bud for at skabe kaos i organisationen. Musk nægter, men har samtidig lovet, at Grok 5 snart vil overgå GPT-5.

Offentlighedens dom

Musks opslag på X fik hurtigt en såkaldt “community note”, hvor brugere mindede ham om, at andre AI-apps – som DeepSeek – tidligere har overhalet ChatGPT i de amerikanske App Store-lister.

Om truslen mod Apple er et reelt antitrust-forsøg eller bare en PR-manøvre for at skaffe Grok opmærksomhed, er uvist. Men én ting er sikkert: Musk har endnu engang placeret sig midt i tech-verdenens mest eksplosive trekantsdrama – og denne gang er det ikke kun OpenAI, der står for skud.

Elon Musk truer med at hive Apple i retten